ททท. ร่วมกับสายการบินไทยเวียตเจ็ต บุกตลาดเวียดนามและกัมพูชา เชิญชวนเดินทางเที่ยวไทย
นายธเนศวร์ เพชรสุวรรณ รองผู้ว่าการด้านตลาดเอเชียและแปซิฟิกใต้ การท่องเที่ยวแห่งประเทศไทย หรือ ททท. กล่าวภายหลังลงนามหนังสือแสดงเจตจำนงกับสายการบินไทยเวียตเจ็ท ว่า เพื่อต่อยอดการส่งเสริมการท่องเที่ยวภายในประเทศ ผลักดันให้ไทยเป็นจุดหมายปลายทางยอดนิยมและยั่งยืน อีกทั้งทำให้การทำงานของ ททท. มีความคล่องตัวและมีประสิทธิภาพมากขึ้น ประกอบกับประเทศในแถบเอเชียตะวันออกเฉียงใต้ เริ่มผ่อนคลายมาตรการโควิด-19  ททท. จึงเล็งเห็นถึงศักยภาพการท่องเที่ยวอย่างมีคุณภาพสำหรับตลาดอาเซียน โดยเฉพาะตลาดเวียดนามและกัมพูชา ซึ่งมีจำนวนนักท่องเที่ยวเพิ่มมากขึ้น โดยได้เปิดเที่ยวบินพาณิชย์ระหว่างเวียดนาม-ไทย และกัมพูชา-ไทย ที่ช่วยอำนวยความสะดวกด้านการเดินทางและท่องเที่ยว โดยมีปัจจุบันมีเที่ยวบินจากกรุงเทพฯ - โฮจิมินห์ 6 เที่ยวบินต่อสัปดาห์ และมีเที่ยวบินจากกรุงเทพฯ - ดานัง ที่จะกลับมาให้บริการอีกครั้งในวันที่ 27  มีนาคม 2565 พร้อมเปิดเส้นทางใหม่กรุงเทพฯ - พนมเปญ วันที่ 16 มีนาคม 2565 อีกทั้งกิจกรรมส่งเสริมการขายและมอบสิทธิพิเศษแก่นักท่องเที่ยวที่เดินทางมาประเทศไทย สำหรับตลาดเวียดนามและกัมพูชา ถือเป็นตลาดนักท่องเที่ยวที่สำคัญต่อการท่องเที่ยวไทย  จากสถิติ ปี 2562 พบว่า มีนักท่องเที่ยวเวียดนามที่เดินทางมาประเทศไทย 1,077,000 คน ขณะเดียวกันมีนักท่องเที่ยวจากกัมพูชา 908,000 คน รองผู้ว่าด้านการตลาดเอเชียและแปซิฟิกใต้ กล่าวเพิ่มเติมว่า การท่องเที่ยวในประเทศไทยสำหรับตลาดเอเชียตะวันออก โดยเฉพาะญี่ปุ่น จีน ไต้หวันและเกาหลีใต้ เริ่มมีสัญญาณที่ดีขึ้น ถึงแม้ทางการจีนยังคงมีมาตรการเข้มงวดด้านโควิด -19 แต่คาดว่าจะเห็นการผ่อนคลายมาตรการโควิด-19 ของจีนในเร็ววัน อย่างไรก็ตาม ททท. ด้านการตลาดการขาย มีความพร้อมในการบุกตลาดการท่องเที่ยวอย่างเต็มรูปแบบ ซึ่งได้รับความสนับสนุนจากรัฐบาลเพื่อส่งเสริมการท่องเที่ยวให้มีประสิทธิภาพยิ่งขึ้น